ఇదిగో పులి అంటే అదిగో తోక అనే పరిస్థితి చిత్రసీమలో ఎక్కువ. సీనియర్ నటీమణి కృష్ణకుమారి ఆరోగ్యం విషయంలోనూ అలాంటి పుకార్లే సోషల్ మీడియాలో చక్కర్లు కొడుతున్నాయి. భారతీయ సినిమా స్వర్ణ యుగం అని చెప్పుకొనే కాలంలో స్టార్ హీరోయిన్గా రాణించారు కృష్ణకుమారి. తెలుగుతో పాటు తమిళ, కన్నడ చిత్రాల్లోనూ నటించి లక్షలాదిమంది అభిమానులను సంపాదించుకున్నారామె. అందం, అభినయం కలబోత అయిన కృష్ణకుమారి వివాహానంతరం కూడా కొన్ని సినిమాల్లో నటించారు. చాలా కాలంగా ఆమె ఇంటికే పరిమితమైపోయారు. తాజాగా ఆమె తీవ్ర అనారోగ్యంతో బాధపడుతున్నారని, బెంగళూరులోని ప్రముఖ హాస్పటల్లో కేన్సర్కు చికిత్స తీసుకుంటున్నారనే వార్తలు సోషల్ మీడియాలో చక్కర్లు కొడుతుండటంతో ఆమె అభిమానులు కలవర పడ్డారు. ప్రస్తుతం కృష్ణకుమారికి 84 సంవత్సరాలు. వయసు రీత్యా కొద్దిగా అనారోగ్యం పాలైన మాట వాస్తవమేనని, రక్తహీనత వల్ల ప్లేట్లెట్స్ క్షీణించాయని, దాంతో రక్తప్రసరణలో చిన్న సమస్య వచ్చిందని అన్నారు. అయితే కంగారు పడాల్సింది ఏమీ లేదని, ట్రీట్మెంట్ తర్వాత ఆరోగ్యం చక్కబడిందని కృష్ణకుమారి స్వయంగా ఏబీయన్ ఆంధ్రజ్యోతి ప్రతినిధికి తెలియచేశారు. చికిత్సకు తన శరీరం చక్కగా సహకరిస్తోందని, ప్లేట్లెట్ కౌంట్ సైతం పెరిగిందని, ఆరోగ్యం నిలకడగా ఉండటంతో ఇంట్లోనే విశ్రాంతి తీసుకుంటున్నానని ఆమె తెలిపారు. సోషల్ మీడియాలో రూమర్స్ కారణంగా అనేకమంది ఫోన్ ద్వారా పరామర్శిస్తున్నారని, అయితే ఎవరూ ఆందోళన చెందవద్దని చెప్పారు. సో అలనాటి మేటి నటి కృష్ణకుమారి సంపూర్ణ ఆరోగ్యంతో నిండు నూరేళ్లు హాయిగా ఉండాలని ఆశిద్దాం.
idigo puli ante adigo thoka ane paristhiti chitraseemalo ekkuva. seanier nateemani krishnakumari aarogyam vishayamloonuu alanti pukarle soshal medialo chakkarlu kodutunnayi. bhaarateeya sinima swarna yugam ani cheppukone kaalamlo star heroinga raaninchaaru krishnakumari. telugutho paatu tamila, kannada chitraalloonuu natinchi lakshalaadimandi abhimaanulanu sampadinchukunnarame. andam, abhinayam kalabota ayina krishnakumari vivaahaanantaram kuudaa konni cinemallo natinchaaru. chala kaalamgaa aame intike parimitamaipoyaaru. taajaagaa aame teevra anaarogyamtho baadhapadutunnaarani, bengaluruloni pramukha haspatallo kensarku chikitsa teesukuntunnarane vaartalu soshal medialo chakkarlu kodutundatamto aame abhimaanulu kalavara paddaaru. prastutam krushnakumaariki 84 samvatsaraalu. vayasu reetya koddigaa anarogyam paalaina maata vaastavamenani, raktaheenata valla platelets ksheeninchaayani, daamto raktaprasaranalo chinna samasya vachindani annaru. ayithe kangaaru padalsindi emi ledani, treatment tarvaata aarogyam chakkabadindani krishnakumari swayamgaa abiin aandhrajyoti pratinidhiki teliyachesaaru. chikitsaku tana sareeram chakkaga sahakaristondani, platelet count saitam perigindani, aarogyam nilakadagaa undatamtho intlone vishraanti teesukuntunnaanani aame telipaaru. soshal medialo roomers kaaranamgaa anekamandi fon dwara paraamarsistunnaarani, ayithe evaruu aandolana chendavaddani cheppaaru. soo alanati meti nati krishnakumari sampuurna aarogyamtho nindu noorellu haayigaa undaalani aasiddaam.